DA Den Europæiske Unions Tidende CE 78/654

(2004/C 78 E/0696)

SKRIFTLIG FORESPØRGSEL E-3834/03

af Ilda Figueiredo (GUE/NGL) til Kommissionen

(12. december 2003)

Om: Forskelsbehandling af portugisiske arbejdstagere i udlandet

Ifølge sammenslutningen af arbejdstagere inden for bygge- og anlægsindustrien, tømmerindustrien, marmorindustrien, stenværksektoren, den keramiske industri og byggematerialesektoren i Nordportugal er tusindvis af portugisiske arbejdstagere ramt af de nuværende problemer inden for disse sektorer. Med den forestående vinter bliver deres arbejdskontrakter ikke fornyet, hvorpå de bliver nødt til at udvandre og i mange tilfælde bliver et bytte for skrupelløse agenter, der giver dem løfter om gode vilkår, som de derefter ikke indfrier.

Her skal blot nævnes nogle eksempler:

— I Island er de portugisiske arbejdstagere beskæftiget inden for tunnelbygning med henblik på omledning af vand til anlæg af dæmninger i Kárahnjúkar, hvor der ikke er nogen evakueringsmuligheder i tilfælde af ulykker, og hvor de udsættes for forskelsbehandling i forhold til arbejdstagere fra andre EU-medlemsstater.

— I Tyskland (f.eks. Berne i Sydtyskland) og i Spanien udsættes portugisiske arbejdstagere fortsat for forskelsbehandling med hensyn til løn, boligvilkår, sikkerhed og arbejdstid. I Spanien f.eks. skal de arbejde 12 timer om dagen til en mindre løn, end de spanske arbejdstagere får for 8 timer om dagen (virksomheder i Galicien, Baskerlandet, Valencia og Lleida bl.a.).

Kommissionen bedes på den baggrund besvare følgende spørgsmål:

1. Hvilke foranstaltninger vil den træffe for at bekæmpe denne alvorlige forskelsbehandling og utilstedelige udbytning af portugisiske arbejdstagere, navnlig i EU-medlemsstater, og sikre dem løn og arbejdsvilkår på lige fod med andre arbejdstagere?

2. Hvilke foranstaltninger træffes der for at sikre ordnede arbejdsvilkår for disse arbejdstagere på EU-plan?

3. Hvilke foranstaltninger vil der blive truffet for at forhindre, at virksomheder, der får tildelt opgaver i forbindelse med internationale udbud, ansætter arbejdstagere gennem agenter?

Svar afgivet på Kommissionens vegne af Anna Diamantopoulou

(29. januar 2004)

Det fremgår ikke klart af forespørgslen, om de nævnte situationer falder ind under anvendelsesområdet for Europa-Parlamentets og Rådets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser (1). Er det tilfældet, er de pågældende arbejdstagere beskyttet af de minimumsregler om arbejds- og ansættelsesvilkår, som er gældende i værtslandet, herunder især reglerne om maksimal arbejdstid, mindsteløn samt sikkerhed, sundhed og hygiejne på arbejdspladsen.

Hvis det derimod drejer sig om udstationeringer, der bevirker, at arbejdstagerne normalt har deres beskæftigelse i de omtalte EU-medlemsstater eller EØS-lande, er det i Rådets forordning nr. 1612/68/EØF af 15. oktober 1968 om arbejdskraftens frie bevægelighed inden for Fællesskabet (2) fastsat, at en arbejdstager, der er statsborger i en medlemsstat, ikke må behandles anderledes på de øvrige medlemsstaters område end indenlandske arbejdstagere med hensyn til beskæftigelses- og arbejdsvilkår.

Kommissionen beklager naturligvis dybt, at disse regler ikke altid overholdes. Den skal imidlertid gøre opmærksom på, at det i første instans er de nationale myndigheder, der har ansvaret for at kontrollere og føre tilsyn med, at arbejds- og ansættelsesvilkårene respekteres.

(1) EFT L 18 af 21.1.1997.

(2) EFT L 257 af 19.10.1968.